b'\n_START_ARTICLE_\nMavricij Zgonik\n_START_SECTION_\n\xc5\xbdivljenje in delo\n_START_PARAGRAPH_\nPo maturi na klasi\xc4\x8dni gimnaziji v Mariboru (1929) je diplomiral iz geografije in zgodovine s sociologijo na ljubljanski Filozofski fakulteti (1933), tu dosegel naziv magistra (1968) in 1971 doktoriral z disertacijo Spreminjanje izrabe tal kot element preobrazbe pokrajine v Dravski dolini. V letih 1936\xe2\x88\x921941 je pou\xc4\x8deval na gimnaziji v Mariboru. Med 2. svetovno vojno je bil izseljen v avstrijski Admont (\xc5\xa0tajerska). Po kon\xc4\x8dani vojni je pou\xc4\x8deval na klasi\xc4\x8dni gimnaziji in u\xc4\x8ditelji\xc5\xa1\xc4\x8du v Mariboru, od 1947 je bil vzgojitelj v Slovenskem dija\xc5\xa1kem domu v Trstu, od 1949 profesor na srednji pomorski \xc5\xa1oli v Kopru in 1950 ravnatelj slovenske gimnazije v Kopru, nato je od 1950-1955 pou\xc4\x8deval na u\xc4\x8ditelji\xc5\xa1\xc4\x8du in ni\xc5\xbeji gimnaziji v Kopru, od 1955-1958 je bil pedago\xc5\xa1ki svetovalec v Mariboru, od 1958-1964 je pou\xc4\x8deval na Tehni\xc5\xa1ki srednji \xc5\xa1oli v Mariboru. V letih 1955\xe2\x88\x921958 je predaval metodiko geografije na ljubljanski FF, od 1966-1977 pa na Pedago\xc5\xa1ki akademiji v Mariboru, od 1976 kot izredni profesor. Kot pisec osnovno\xc5\xa1olskih in srednje\xc5\xa1olskih u\xc4\x8dbenikov ter didakti\xc4\x8dnih pripomo\xc4\x8dkov za regionalno geografijo je odlo\xc4\x8dilno vplival na modernizacijo pouka geografije v \xc5\xa1oli. Prou\xc4\x8deval je tudi novej\xc5\xa1o zgodovino slovenske \xc5\xa0tajerske. Napisal je knjigo o Dravski dolini: Dravska dolina\xc2\xa0: novej\xc5\xa1i razvoj kulturne pokrajine (COBISS). Pomembne pa so tudi njegove raziskave o migracijskih gibanjih na obmejnem obmo\xc4\x8dju.'